《何岭怀古》
宋代·黄钟

缕缕浮云一线穿，老松窈窕石娟娟。
五芝采就辞尘壒，九鲤飞时忆汉年。
岭尽斜阳犹迫翠，风清层磴可谈玄。
庐江去后寻消息，肯与淮南共拍肩。

作者简介：名或作钟。宋兴化人，字器之，号定斋。孝宗乾道五年进士。待次德化尉。讲学授徒，里人服其教。调漳州录事参军，归卒。有《周礼集解》、《荀扬续注》、《杜诗注释》、《史要》等。